Opdatering 9. februar kl. 13.27: Nordjyllands Politi har anholdt to personer i sagen. De er begge sigtet for drab. Læs mere ved at klikke herunder. - Det er klart, at vores bekymring er stigende, som timerne går. Vi frygter, at Mia er blevet udsat for en forbrydelse. Uret tikker afsted, erkender vicepolitiinspektør Frank Olsen, der leder politiets store efterforskning i forsøget på at klarlægge, hvad der er hændt den 22-årige kvinde, der har været forsvundet siden en bytur natten til søndag. - Vi har indkaldt adskillige politifolk og erfarne efterforskere til at kortlægge sagen. Og vi er fortsat særdeles interesseret i at få identificeret den personbil, som Mia kørte væk klokken 06.09 søndag morgen, siger han. Meldingen kommer tirsdag aften, efter efterforskningsenheden dagen igennem har modtaget mere end 400 tip fra danskerne. En erkendelse af, at der stadig mangler det eller de afgørende tip, der fører betjentene til Mia Skadhauge Stevn. Kender ikke bilens mærke Nordjyllands Politi har offentliggjort overvågningsbilleder fra Vesterbro på morgenen, hvor hun forsvandt. Her ses Mia Skadhauge Stevn tydeligt stige ind i en mørk bil. Men fordi billederne er grynede, er det svært at se præcist hvilken bil, der er tale om. Derfor beder Nordjyllands Politi offentligheden om hjælp med oplysninger, der kan føre til identifikationen af bilen. - Og så vil vi stadig appellere til, at befolkningen retter henvendelse til os, hvis de har set noget i området omkring Vesterbro eller Jomfru Ane Gade den søndag morgen, hvor Mia forsvandt, siger vicepolitiinspektør Frank Olsen. Se interview med Frank Olsen om politiets eftersøgning: Fået 400 henvendelser Danskerne har i høj grad forsøgt at hjælpe Nordjyllands Politi med tip, der kunne være interessante for efterforskningen. Alligevel mangler det rigtige tip, der kan 'knække' sagen. - Vi har aktuelt fået over 400 henvendelser ind, og dem er vi taknemmelige for. Jeg vil gerne opfordre alle med informationer at om at ringe til os på 114. Ring heller en gang for meget end en for lidt, lyder appellen fra Frank Olsen. Vicepolitiinspektøren opfordrer også borgerne i hele Aalborg Kommune til at aflevere videooptagelser fra deres biler, hjem eller andre steder. Optagelser, som kan afsløre noget om, hvad der skete med den forsvundne 22-årige kvinde. - Der er særligt tale om videomateriale, der er optaget i tidsrummet søndag 6. februar klokken 3 om morgenen til klokken 10 om formiddagen, lyder det fra Frank Olsen. Billeder fra Gaden kan indeholde spor Unge mennesker, der har været i Jomfru Ane Gaden natten mellem 5. og 6. februar, kan også lægge inde med vigtig information, så dem beder politiet også om at henvende sig. - Hvis der er nogle gæster i nattelivet, der har taget festbilleder - særligt nede omkring enden af Jomfru Ane Gade og gaden Ved Stranden søndag morgen fra klokken 5 og frem til klokken 6 - så er vi stadig særdeles interesseret i at se dem. De kan rumme informationer af væsentligt betydning for vores efterforskning,, siger Frank Olsen.

Opsummering:
Efterforskningen i sagen om den forsvundne Mia Skadhauge Stevn fortsætter intensivt. Trods mange gode tips fra danskerne, mangler betjentene fortsat det afgørende spor, der kan føre til en opklaring.